b'\n_START_ARTICLE_\nJuozas Antanavi\xc4\x8dius (1940)\n_START_SECTION_\nBiografija\n_START_PARAGRAPH_\nMok\xc4\x97si Luok\xc4\x97s, Tver\xc5\xb3 ir Try\xc5\xa1ki\xc5\xb3 pradin\xc4\x97se mokyklose, v\xc4\x97liau\xc2\xa0\xe2\x80\x93 Kauno J. Jablonskio vidurin\xc4\x97je mokykloje. 1952\xe2\x80\x931958\xc2\xa0m. lank\xc4\x97 Kauno de\xc5\xa1imtmet\xc4\x99 muzikos mokykl\xc4\x85. 1958\xe2\x80\x931963\xc2\xa0m. studijavo LSSR konservatorijoje (Klemenso Griauzd\xc4\x97s muzikos teorijos klas\xc4\x97), kartu dirbo Liaudies muzikos laboratorijoje (vad. J. \xc4\x8ciurlionyt\xc4\x97) laborantu._NEWLINE_1963\xe2\x80\x931964\xc2\xa0m. Vilniaus septynmet\xc4\x97s vaik\xc5\xb3 muzikos mokyklos direktoriaus pavaduotojas\xc2\xa0\xe2\x80\x93 mokymo dalies ved\xc4\x97jas, \xc4\x8ciurlionio meno mokyklos muzikos teorijos mokytojas. 1964\xe2\x80\x931965\xc2\xa0m. Vilniaus pedagoginio instituto vyr. d\xc4\x97stytojas. 1968\xe2\x80\x931969\xc2\xa0m. d\xc4\x97st\xc4\x97 Leningrado konservatorijoje. Savaitra\xc5\xa1\xc4\x8dio \xe2\x80\x9eLiterat\xc5\xabra ir menas\xe2\x80\x9c muzikos skyriaus ved\xc4\x97jas, Lietuvos radijo muzikos redaktorius. 1969\xc2\xa0m. baig\xc4\x97 Leningrado konservatorijos aspirant\xc5\xabr\xc4\x85, 1970\xc2\xa0m. menotyros moksl\xc5\xb3 kandidatas.  Nuo 1969\xc2\xa0m. LSSR konservatorijos vyr. d\xc4\x97stytojas, nuo 1972\xc2\xa0m. docentas. 1973\xe2\x80\x931974\xc2\xa0m. sta\xc5\xbeavo Vienos universitete ir Vienos auk\xc5\xa1tojoje muzikos ir scenos meno mokykloje. 1975\xe2\x80\x931977\xc2\xa0m. ir 1980\xe2\x80\x931987\xc2\xa0m. LSSR konservatorijos muzikos teorijos katedros ved\xc4\x97jas; nuo 1988\xc2\xa0m. profesorius. 1977\xe2\x80\x931979\xc2\xa0m. Havanos auk\xc5\xa1tajame meno institute d\xc4\x97st\xc4\x97 muzikos teorij\xc4\x85 ir istorij\xc4\x85. 1982\xe2\x80\x931994\xc2\xa0m. LSSR konservatorijos (nuo 1992\xc2\xa0m. Lietuvos muzikos akademija) prorektorius mokslo reikalams, 1994\xe2\x80\x932005\xc2\xa0m. rektorius, 2005\xe2\x80\x932011\xc2\xa0m. mokslo ir meno prorektorius, nuo 2011\xc2\xa0m. muzikos teorijos katedros profesorius ir Muzikologijos instituto vyresnysis mokslo darbuotojas. _NEWLINE_1972\xe2\x80\x931996\xc2\xa0m. Lietuvos kompozitori\xc5\xb3 s\xc4\x85jungos valdybos narys, pirmininko pavaduotojas. Nuo 1992\xc2\xa0m. Vigo (Ispanija) konservatorijos \xe2\x80\x9eMayeusis\xe2\x80\x9c konsultantas ir meno konsulas. 1993\xe2\x80\x932005\xc2\xa0m. JAV Tarptautin\xc4\x97s daili\xc5\xb3j\xc5\xb3 men\xc5\xb3 rektori\xc5\xb3 tarybos narys. Nuo 1995\xc2\xa0m. Baltijos \xc5\xa1ali\xc5\xb3 muzikos akademij\xc5\xb3 asociacijos viceprezidentas. 1995\xe2\x80\x931996\xc2\xa0m. Lietuvos universitet\xc5\xb3 rektori\xc5\xb3 konferencijos viceprezidentas, 1996\xe2\x80\x932003\xc2\xa0m. prezidentas. 1997\xe2\x80\x932005\xc2\xa0m. Koordinacin\xc4\x97s muzikinio ugdymo tarybos pirmininkas. 1998\xe2\x80\x932003\xc2\xa0m. Lietuvos mokslo tarybos narys, 2000\xe2\x80\x932003\xc2\xa0m. Lietuvos auk\xc5\xa1tojo mokslo tarybos narys. 2000\xe2\x80\x932003\xc2\xa0m. Europos universitet\xc5\xb3 asociacijos tarybos narys. 2000\xe2\x80\x932007\xc2\xa0m. Muzikos enciklopedijos mokslin\xc4\x97s redakcin\xc4\x97s tarybos pirmininkas. 2004\xc2\xa0m. gruod\xc5\xbeio 7-9 d. Algirdo Brazausko Vyriausyb\xc4\x97je\xc2\xa0\xe2\x80\x93 LR \xc5\xa1vietimo ir mokslo ministras; kilus abejoni\xc5\xb3 d\xc4\x97l ry\xc5\xa1i\xc5\xb3 su KGB, ministro posto atsisak\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\nPaskelb\xc4\x97 straipsni\xc5\xb3 muzikos stiliaus, \xc5\xbeanr\xc5\xb3, kalbos, etnomuzikos klausimais. Surinko lietuvi\xc5\xb3 liaudies melodij\xc5\xb3. Lietuvoje ir u\xc5\xbesienyje skait\xc4\x97 prane\xc5\xa1im\xc5\xb3, paskait\xc5\xb3 apie Lietuvos ir kit\xc5\xb3 Baltijos \xc5\xa1ali\xc5\xb3 muzik\xc4\x85, Lietuvos muzikin\xc4\xaf gyvenim\xc4\x85, muzikos \xc5\xa1vietim\xc4\x85. 1983\xe2\x80\x931993\xc2\xa0m. mokslo darb\xc5\xb3 rinkinio \xe2\x80\x9eMenotyra\xe2\x80\x9c atsakingasis redaktorius. Vadov\xc4\x97lio \xe2\x80\x9eMuzikos k\xc5\xabrini\xc5\xb3 analiz\xc4\x97s pagrindai\xe2\x80\x9c vienas autori\xc5\xb3 (1977\xc2\xa0m.).'